Венэрэ Налшыкрэ зэпызыщIэнухэр
Австрие Республикэм и лIыкIуэхэмрэ Къэбэрдей-Балъкъэрым и къулыкъущIэхэмрэ щызэIущIащ Налшык къалэ дэт «Синдика» хьэщIэщым.
ЗэIущIэр яублащ Къэбэрдей-Балъкъэр Республикэм теухуа фильм кIэщIымкIэ. ХьэщIэхэм фIэхъускIэ захуигъэзащ КъБР-м и Правительствэм и УнафэщIым и япэ къуэдзэ Говоров Сергей. Абы жиIащ Австрием и лIыкIуэхэр ди республикэм иджы япэу къызэреблагъэр, ди зэпыщIэныгъэхэр дяпэкIэ быдэ хъуну зэрыщыгугъыр.
Австрие Республикэм ЭкономикэмкIэ и федеральнэ палатэм и Iэтащхьэм и къуэдзэ Шенц Рихард жиIащ къэкIуахэм IуэхущIапIэ ину 10-м я лэжьакIуэхэр зэрахэтыр.
— Мэлыжьыхьым и 4-м къыщыщIэдзауэ Ставрополь, Черкесск къалэхэм дыщыIащ, лэжьыгъэ купщIафIэ щедгъэкIуэкIауи жыпIэ хъунущ. Ауэ, нэхъыщхьэрщи, къыхэзгъэщыну сыхуейт дэтхэнэ щIыналъэми гуапэу къызэрыщытIущIар. Австрием и IуэхущIапIэхэр Кавказ Ищхъэрэми щолажьэ, арщхьэкIэ иджы япэу лэжьыгъэ IуэхукIэ зэгурыIуэныгъэ зэтщIылIэну дыкъакIуэу аращ. Дэ дыхьэзырщ мы зэман нэхъ гугъуми дывдэлэжьэну. Фигу къэзгъэкIыжынщи, мазэ и пэкIэ ЭкономикэмкIэ зэхыхьэшхуэ Австрием щекIуэкIащ, абы Iэмал къыдитащ Урысейм икIа лIыкIуэхэр щызэдгъэцIыхуну, — къыхигъэщащ Шенц Рихард. — Венэ къищынэмыщIауэ, ди хьэщIэхэм едгъэлъагъуфащ Зальцбург и щIыпIэхэри, сыту жыпIэмэ бгы-лыжэ спортым зегъэужьыныр, туризмэр къэIэтыныр лъэныкъуитIми ди сэбэп зыхэлъщ. ЖысIэну сызыхуейращи, абыхэм ехьэлIауэ ди Iуэху еплъыкIэхэмкIи дызэдэгуэшапхъэщ. Европэм щынэхъ лъагэ дыдэ Iуащхьэмахуэр здэщыIэ щIыпIэм дызэрыщыIэр ди гуапэщ. Дэ дыщыгъуазэщ бгы-лыжэ спортым дихьэххэм Iуащхьэмахуэ фIыуэ зэралъагъум. Австрием и хьэрычэтыщIэхэр хьэзырщ Iуащхьэмахуэ лъапэ зегъэужьыным, абы зыщызыгъэпсэхухэм я бжыгъэм хэгъэхъуэным ехьэлIауэ республикэм щIэгъэкъуэн къыхуэхъуну.
Шенц Рихард щIыналъэм лэжьыгъэ щызымыгъуэт щIалэгъуалэр нэгъуэщI щIыпIэхэм зэрыкIуэми гулъытэ хуэщIын зэрыхуейр, абы и хэкIыпIэхэм зэгъусэу зэрегупсысыпхъэр жиIащ. Апхуэдэуи абы и псалъэм дыщIигъуащ Австрие щIыналъэр къыщIигъэкIхэм я фIагъым и мызакъуэу, лэжьыгъэ и лъэныкъуэкIи уи дзыхь зэбгъэз хъуну къэралу зэрыщытыр.
Къэбэрдей-Балъкъэрым и министерствэхэм, IуэхущIапIэ зэхуэмыдэхэм щылажьэхэмрэ хьэщIэхэмрэ загуэшри, Iуэхугъуэ щхьэхуэхэм ятеухуауэ зэпсэлъащ. Ахэр ехьэлIат промышленностым, энергетикэм, транспортым, узыншагъэр хъумэным, туризмэм, мэкъумэш IэнатIэхэм.
КъБР-м курортхэмрэ туризмэмкIэ и министрым и къуэдзэ АфIэунэ Владимир бжыгъэ хэхахэм къытеувыIащ. Абы зэрыжиIамкIэ, Къэбэрдей-Балъкъэрым и турист-рекреацэ комплексым IуэхущIапIэ 211-рэ къызэщIеубыдэ. Абыхэм яхэтщ санаторэу 22-рэ, узыншагъэр щрагъэфIакIуэ лагеру 19, альпинизм базэу 22-рэ, хьэщIэщу 32-рэ, турист агентствэу 47-рэ. 2015 гъэм Къэбэрдей-Балъкъэрым зыщызыгъэпсэхуахэм я процент 20-р (цIыху мин 60-м нэблагъэр) санаторэхэм щыIащ. Къэбгъэлъагъуэмэ, нэгъабэ ди республикэм зыгъэпсэхуакIуэ къэкIуахэм я бжыгъэр псори зэхэту мин 300-м щIегъу. Бжыгъэр адрей илъэсхэм ебгъапщэмэ, процент 15-кIэ абы хэхъуауэ къалъытэ. Хамэ къэрал къикIыу нэгъабэ ди щIыналъэм зыщызыгъэпсэхуар мин 15 мэхъу. АфIэунэм жиIащ Къэбэрдей-Балъкъэрым цIыхухэр къезышалIэ хъугъуэфIыгъуэхэм Iуащхьэмахуэ лъапэр зэращыщыр икIи а щIыпIэм сыт и лъэныкъуэкIи зрагъэужьыным зэрыпылъыр. Апхуэдэу илъэс кIуам абы метр 3847-кIэ дэкIуей кIапсэ гъуэгур щыпхашащ.
ХьэщIэхэм гъэщIэгъуэн ящыхъуащ «Налшык» курортым щIы гектар 360-рэ зэриубыдыр. Австрие компаниехэм ящыщ O.SALM IуэхущIапIэм КъБР-м Курортхэмрэ туризмэмкIэ и министерствэм къыхуигъэлъэгъуащ фIагъ и лъэныкъуэкIэ зыщIыпIи къыщытемыкIуэну, шхапIэхэм къыщагъэсэбэпыну пивэ зыщI Iэмэпсымэхэр къыхуишэнымкIэ Iэмал зэриIэр. Нэхъ мащIэ дыдэу илъэсым и кIуэцIым литр мини 5 къыщIэзыгъэкI апхуэдэ Iэмэпсымэм еврэ мин 300-м нэблагъэ и уасэнущ.
Узыншагъэр хъумэнымкIэ IэнатIэм зегъэужьыным теухуауэ лIыкIуэхэм епсэлъащ КъБР-м узыншагъэр хъумэнымкIэ и министрым и къуэдзэ Расторгуевэ Светланэ, Налшык къалэ дэт кардиоцентрым и дохутыр нэхъыщхьэ Щэрдан Нодар, Республикэ клиникэ сымаджэщым и дохутыр нэхъыщхьэ Бгъэжьнокъуэ Зурьят сымэ. Абыхэм зыщагъэгъуэзащ узыншагъэр хъумэнымкIэ дуней псом щыцIэрыIуэ Vamed Engineering компанием и лэжьэкIэм. IуэхущIапIэм сымаджэщхэмрэ узыншагъэр щрагъэфIакIуэ центрхэмрэ еухуэ, IэмэпсымэкIэ къызэрегъэпэщ, езым егъэлажьэ. Къапщтэмэ, Сочэрэ Краснодаррэ щаухуа IуэхущIапIэхэр хъарзынэу мэлажьэ.
Щэрдэн Нодар къыхигъэщащ Австрием и IэщIагъэлIхэм зэфIэкI зэраIэр, иджыпсту дыдэ къаймыхъулIэми, абыхэм щапхъэ трахын зэрыхуейр.
ХьэщIэхэм Къэбэрдей-Балъкъэрым и IуэхущIапIэ зыбжанэм зыщрагъэплъыхьащ.
БАГЪЭТЫР Луизэ.
Сурэтхэр Къарей Элинэ трихащ.
